ΓΡΑΠΤΗ ΕΡΩΤΗΣΗ P-2182/98

υποβολή: Konstantinos Hatzidakis (PPE) προς την Επιτροπή

(3 Ιουλίου 1998)

Θέμα: Πρόσληψη χειριστών στην Ολυμπιακή Αεροπορία

Πρόσφατα η Διοίκηση της Ολυμπιακής Αεροπορίας αποφάσισε την πρόσληψη 45 χειριστών για την άμεση αντιμετώπιση των αναγκών σε χειριστές από πίνακα επιτυχόντων που είχε καταρτισθεί μετά από διαγωνισμό το 1996. Μία απόφαση, η αναγκαιότητα της οποίας επιβεβαιώθηκε και από άλλα αρμόδια όργανα της Ολυμπιακής Αεροπορίας (Διεύθυνση Πτητικής Εκμετάλλευσης) και μάλιστα και μετά την απόφαση της Διοίκησης για περικοπή του κύκλου εργασιών της εταιρίας κατά 10 %, με το σκεπτικό ότι ούτε το νέο πρόγραμμα θα μπορούσε να εφαρμοσθεί, εάν δεν προσλαμβάνονταν άμεσα οι 45 χειριστές. Παρά ταύτα η ηγεσία του Υπουργείου Μεταφορών αρνείται αναιτιολόγητα να προωθήσει την εν λόγω απόφαση της Διοίκησης της Ολυμπιακής για έγκριση.

Με δεδομένο ότι η Επιτροπή έχει ήδη κρίνει ότι ένας από τους λόγους που αρνείται την αύξηση του μετοχικού κεφαλαίου της Ολυμπιακής είναι και οι συνεχείς κυβερνητικές παρεμβάσεις στα της διαχείρισης της εταιρίας με έμφαση στις προσλήψεις προσωπικού, θα μπορούσε να με πληροφορήσει η Επιτροπή πώς τοποθετείται απέναντι στο προαναφερθέν θέμα της έγκρισης για την πρόσληψη των χειριστών καθώς και πώς αντιμετωπίζει γενικότερα το θέμα της Ολυμπιακής υπό το φως των νέων εξελίξεων και δεδομένων που έχουν δημιουργηθεί μετά την απόφαση του Πρωτοδικείου των Ευρωπαϊκών Κοινοτήτων στις υποθέσεις Τ-371/94 και Τ-394/94 (προσφυγές των British Airways και British Midland Airways κατά της απόφασης της Επιτροπής για τη χορήγηση ενισχύσεων από το γαλλικό κράτος στην Air France). Θεωρεί ενδεχομένως η Επιτροπή ότι αυτές οι εξελίξεις μπορούν να συμπαρασύρουν και το θέμα της Ολυμπιακής και εάν ναι υπό ποια μορφή και προς ποια κατεύθυνση;

Απάντηση του κ. Kinnock εξ ονόματος της Επιτροπής

(21 Σεπτεμβρίου 1998)

Η Επιτροπή αποφάσισε, στις 29 Ιουλίου 1998, ότι η αρχικά επιτραπείσα ενίσχυση το 1994, η οποία είχε δεσμευθεί το 1996, μετά την μη τήρηση, εκ μέρους της ελληνικής κυβέρνησης, σειράς όρων, θα έπρεπε μετά από σημαντικές μεταβολές που επέφερε η ελληνική κυβέρνηση, να επιτραπεί, δεδομένου ότι τώρα είναι συμβατή με την συνθήκη ΕΚ. Ωστόσο, το ύψος της ενίσχυσης μειώθηκε, προκειμένου να ληφθεί πλήρως υπόψη η ενίσχυση που δεν είχε επιτραπεί από την Επιτροπή, αλλά χορηγήθηκε στην Ολυμπιακή Αεροπορία, από την ελληνική κυβέρνηση.

Η πρόσφατη αυτή απόφαση στηρίζεται στο γεγονός ότι μετά από ενδελεχή εξέταση, η Επιτροπή θεωρεί ότι τώρα όντως πληρούνται όλοι οι όροι που συνόδευαν την αρχική έγκριση ενισχύσεως. Οι όροι αυτοί περιλαμβάνουν τη δέσμευση της ελληνικής κυβέρνησης να μην αναμειγνύεται στην διαχείριση της εταιρείας παρά μόνο εντός των στενών ορίων του ρόλου της ως μετόχου. Κατά την έκδοση της απόφασης αυτής, η Επιτροπή δεν ήταν αποδέκτης αναφορών ανάμειξης της ελληνικής κυβέρνησης σε ζητήματα που αφορούν την πρόσληψη των πιλότων. Τα στοιχεία στα οποία αναφέρεται το Αξιότιμο Μέλος του Κοινοβουλίου θα ληφθούν υπόψη όταν η Επιτροπή εξετάσει την τήρηση των όρων της ενίσχυσης. Η εξέταση αυτή πρέπει να διενεργηθεί - στην περίοδο που προηγείται του Ιουνίου 1999 - όταν η Επιτροπή θα μελετήσει τη σκοπιμότητα της έγκρισης, βάσει της Συνθήκης, της καταβολής στην Ολυμπιακή Αεροπορία της τελευταίας δόσεως της εισφοράς κεφαλαίων.

Το πρωτοβάθμιο Δικαστήριο ακύρωσε την απόφαση της Επιτροπής της 27ης Ιουλίου 1994 για την ενίσχυση της γαλλικής κυβέρνησης προς την Air France, επειδή το Δικαστήριο θεώρησε ότι το σκεπτικό της Επιτροπής όσον αφορά δύο επί μέρους πτυχές της εκτίμησης τους συμβιβάσιμου της ενίσχυσης με την κοινή αγορά ήταν ανεπαρκές.

Η απόφαση του Δικαστηρίου για την κρατική ενίσχυση προς την Air France δεν είναι πιθανόν να έχει επιπτώσεις στην περίπτωση της κρατικής ενίσχυσης προς την Ολυμπιακή Αεροπορία. Η Επιτροπή υπενθυμίζει ότι η αρχική απόφασή της της 7ης Οκτωβρίου 1994 για την Ολυμπιακή Αεροπορία δεν αμφισβητήθηκε ενώπιον του Δικαστηρίου. Επιπλέον, η Επιτροπή εξέδωσε, στις 22 Ιουλίου 1998 νέα απόφαση με την οποία επιβεβαίωσε το συμβιβάσιμο της ενίσχυσης, που χορηγήθηκε στην Air France, με την κοινή αγορά.